Jeg var på Telenors hjemmeside før jul, da jeg gerne ville bede om en overflytning fra mobilselskabet 3.  Udelukkende fordi Telenor har bedre dækning på min bopæl, da jeg ellers er yderst tilfreds med 3. Jeg ville samtidig købe en ny mobiltlf. via Telenors online bestilling på hjemmesiden. Men da jeg kom til betalingssiden, fik jeg en fejlmeddelelse på, at der var noget i vejen med deres hjemmeside. Jeg prøvede 5-7 gange ca. over en uges tid, men fik samme fejlmeddelelse hver gang. Jeg prøvede så Google Chrome, i stedet for Internet Explorer 11 (som jo ellers er den mest udbredte og brugte) og så virkede det. Købet gik i gennem og jeg fik en kvittering med ordrenummer på skærmen.

Efterfølgende fik jeg en mail med besked om, at det ikke var muligt at oprette mit abonnement pga. forkerte personinformationer. Jeg kunne se på kvitteringen på online skærmen, at jeg havde tastet korrekt, så jeg forstod ikke hvorfor og ringede derfor til kundeservice. Der fik jeg af en ung mandlig medarbejder at vide, at det var fordi, jeg har hemmelig adresse. Så kan de ikke finde min adresse via cpr.nr og kreditvurdere mig. Det var jeg meget forundret over, da jeg har haft hemmelig adresse (forskerbeskyttelse og reklamebeskyttelse etc. som mange mennesker jo har) i mange år og aldrig har haft problemer med det tidligere, heller ikke ved oprettelse hos 3. Desuden havde Telenor både mit fulde navn, min adresse og mit cpr. nr. i udfyldningen af blanketten via online bestillingen på hjemmesiden. Så de havde jo alle oplysninger til at kreditvurdere mig. 

Medarbejderen kunne desværre ikke hjælpe mig og henviste til at blive oprettet i en af deres fysiske butikker som den eneste mulighed - hvilket betød, at jeg skulle køre 65 km og betale 100 kr. oveni for at blive oprettet som kunde.  Det ville jeg naturligvis ikke. 
Medarbejderen satte mig på hold og vendte så et stykke tid efter tilbage og undskyldte mange gange for, at han havde fyldt mig med løgn, da han lige havde fået at vide, at Telenor pr. 1. januar 2015 netop havde ændret denne procedure, så at man nu godt kan købe via deres online shop (eller telefon). Og han undskyldte mange, mange gange for, at han ikke var blevet informeret om dette. Det gav indtryk af et uprofessionelt firma, som ikke har styr på tingene. Slutbeskeden var, at jeg bare skulle afvente en manuel kreditvurdering i deres kreditafdeling og dermed sluttede telefonsamtalen.

Efterfølgende skrev jeg dog en "klage" til kundeservice over hele dette rod og fik en meget undskyldende og positiv respons med tak for feedbacken og opfordringen om at kontakte kundeservice igen, hvis ikke problemerne havde løst sig. 

Det gjorde jeg så i dag, da jeg stadig her næsten en uge efter ikke havde fået nogen bekræftelsesmail fra Telenor på, at der skete noget med sagen. Jeg kunne ikke komme til at tale med den medarbejder, jeg havde talt med første gang, og måtte så sætte en ny medarbejder ind i hele den rodede affære ved at videresende ham mailkorrespondancen. Han fik det og navn på den første medarbejder, jeg havde talt med, og ville vende tilbage. Jeg hørte intet. Så jeg ringede igen og spurgte efter medarbejderen. Men samme situation opstod: jeg kunne ikke blive omstillet til den nævnte medarbejder, men måtte så starte forfra med at forklare sagen til endnu en ny medarbejder. Denne gang en ung kvinde. Jeg bad i stedet for om at komme til at tale med en leder, blev afbrudt efter noget ventetid, og blev så ringet op igen kort efter. 
Det var endnu en ung mand, som tydeligvis ikke var indstillet på at komme med indrømmelser på Telenors vegne, selvom han informerede mig om, at det IKKE var sandt, hvad den første medarbejder havde fortalt mig. Der er IKKE ændret procedure omkring oprettelse af kunder med hemmelig adresse, så eneste mulighed var oprettelse i butik, som jeg først havde fået at vide. Og derfor var der heller ikke noget undervejs i deres system. Faktisk var ordren slet ikke registreret !

Ved spørgsmål til, hvordan de kunne rode sådan i det og give så mange fejlbeskeder, fik jeg bare det svar, at det jo nok fordi medarbejderen ville score et salg. Jeg var målløs !

Da jeg tillod mig at ytre min utilfredshed med rodet og besværlighederne og at det havde taget for meget af min tid, blev den unge fyr flabet med et sprog, jeg slet ikke kender. Jeg valgte derfor at afslutte samtalen med meddelelsen om, at de bare kunne glemme min overflytning, for det skulle i hvert fald ikke være Telenor, jeg flytter over til. Og så sidder jeg her nu og ærgrer mig over alt den spildte tid og irritation over dårlig kundeservice og dårligt personale med alt for unge mennesker, der ikke har lært respekt for kunderne og arbejder på bonus pr. kunde eller på akkord og derfor kun tænker på deres egen indtjening. Jeg tænker, at deres manglende interesse for at yde mig kundeservice netop var fordi, de ikke kunne tjene på mig, når jeg skulle igennem en af Telenors butikker.

Jeg kan efter denne oplevelse bestemt ikke anbefale Telenor til nogen. Til sammenligning med 3 som jeg aldrig har haft bøvl med.
__________________________________________________________

Kommentar til Telenors kommentar:
Grunden til at I ikke kan finde noget på mit telefonnummer, er fordi I har annulleret min bestilling i jeres system. Så der er ikke registreret noget på det, andet end via mit cpr.nr, som jeg naturligvis ikke kan opgive hverken her eller på facebook eller noget andet offentligt medie. Jeg har desuden klaget over forløbet, men det kom der ikke noget ud af, andet end en beklagelse. Flere af anmeldelserne her på Trustpilot tyder på, at der er et generelt problem med jeres kundeservice
______________________________________________________
Kommentar til Telenors kommentar nr. 2:
Jeg vil gerne skrive til jer på Facebook, men på hvilken side er det så ? I en søgning på Telenor på Facebook, kommer der mange resultater op. Du må nok lægge et link ind, så jeg er sikker på, at jeg henvender mig det rigtige sted.